ນາ​ຍົກ ​ອິນ​​ເດຍ ຈະຢ້ຽມຢາມ ​ສະຫະລັດ ໃນ ອາທິດໜ້ານີ້ 
ມີ​ຄໍາ​ເຫັນ​ທີ່​ບໍ່ສອດຄ່ອງ​ກັນ ​ປະກົດ​ຂຶ້ນ​ແລ້ວ ກ່ຽວ​ກັບ​ທ່ານ​ທຣໍາ ທີ່​ຢາກ​ໃຫ້ເຂັ້ມງວດ​ຂຶ້ນ ໃນ​ການ​ອອກ​ວີ​ຊາ ​​ແກ່​ນັກວິຊາການ​ອິນ​ເດ​ຍ ​ມາ​ເຮັດວຽກ ຢູ່​ໃນ​ສະຫະລັດ.
ທ່ານ Narendra Modi ນາຍົກລັດຖະມົນຕີອິນເດຍ ກໍາລັງຈະມຸ້ງໜ້າມາຍັງສະຫະລັດ ເພື່ອພົບປະກັບປະທານາທິບໍດີດໍໂນລ ທຣໍາ ທ່າມກາງຄວາມກັງວົນໃຈຢູ່ໃນນະຄອນ ນີວເດລີວ່າ ອິນເດຍຈະສາມາດສ້າງສາຍສໍາພັນຢູ່ບົນພື້ນຖານການໄດ້ຮັບຜົນປະໂຫຍດ ສອງຝ່າຍ ທີ່ມີໃນໄລຍະສາມປີທີ່ຜ່ານມານັ້ນຫລືບໍ່ ບັນດາເຈົ້າໜ້າທີ່ອິນເດຍໄດ້ສະແດງຄວາມຫວັງໃນທາງດີອອກມາວ່າ ການຢ້ຽມຢາມ ຂອງທ່ານ Modi ເປັນເວລາສອງວັນ ທີ່ຈະເລີ້ມຂຶ້ນໃນວັນອາທິດທີ່ຈະມາເຖິງນີ້ ຈະປູ ພື້ນຖານໃຫ້ແກ່ການຂະຫຍາຍສາຍສໍາພັນຂອງສອງປະເທດ ທ່ານ Gopal Baglay ໂຄສົກປະຈໍາກະຊວງການຕ່າງປະເທດຂອງອິນເດຍກ່າວວ່າ "ມັນເປັນການພົວພັນທີ່ເພີ້ມຂຶ້ນຢ່າງວ່ອງໄວຫລາຍ, ມັນເປັນການພົວພັນທີ່ນັບມື້ນັບຂະຫຍາຍຕົວ ” ແຕ່ວ່າ ມັນກໍມີຄໍາເຫັນທີ່ບໍ່ສອດຄ່ອງກັນປະກົດຂຶ້ນແລ້ວ ກ່ຽວກັບທ່ານທຣໍາ ທີ່ຢາກໃຫ້ ເຂັ້ມງວດຂຶ້ນ ໃນການອອກວີຊາແກ່ນັກວິຊາການອິນເດຍຫລາຍຄົນ ມາເຮັດວຽກຢູ່ໃນສະຫະລັດ ແລະເປັນຜູ້ເຮັດໃຫ້ນິວເດລີບໍ່ພໍໃຈ ໂດຍການກ່າວຫາລັດຖະບານດັ່ງກ່າວວ່າ ເຂົ້າຮ່ວມສົນທິ ສັນຍາດ້ານດິນຟ້າອາກາດປາຣີ “ຍ້ອນຢາກໄດ້ຮັບການຊ່ວຍເຫລືອຈາກ ຕ່າງປະເທດຫຼາຍໆ ຕື້ໂດລາ " ທ່ານ Harsh Pant, ນັກຄົ້ນຄວ້າທີ່ມູນນິທິວ່າດ້ວຍການຄົ້ນຄວ້າຂອງຜູ້ສັງເກດການ ຫລື Observer Research Foundation ທີ່ນະຄອນນິວເດລີເວົ້າວ່າ "ມີຮ່ອງຮອຍ ຊີ້ໃຫ້ເຫັນຄວາມສັບສົນປົນກັນ ກໍາລັງເກີດຂຶ້ນ ມີບາງຢ່າງທີ່ເຮັດໃຫ້ອິນເດຍພໍໃຈ ເປັນຢ່າງຍິ່ງ ແລະກໍມີບາງສິ່ງບາງຢ່າງ ທີ່ເຮັດໃຫ້ອິນເດຍຮູ້ສຶກບໍ່ສະບາຍໃຈຫລາຍ ໄດ້ມີຄໍາເຫັນມາແຕ່ດົນນານແລ້ວວ່າ ການຂະຫຍາຍຕົວຂອງອິນເດຍແມ່ນເປັນການດີ ສໍາລັບອາເມຣິກາ ແຕ່ຄໍາຄິດເຫັນອັນນັ້ນ ຮູ້ສຶກວ່າບໍ່ມີອີກແລ້ວ ຍ້ອນວ່າລັດຖະບານນີ້, ການປົກຄອງຂອງປະທານາທິບໍດີນີ້ ມີລັກສະນະປ່ຽນແປງໄປ ຕາມຜົນປະໂຫຍດທີ່ຕົນ ຈະໄດ້ຮັບນັ້ນໄວຫລາຍ "